6 बज्जी गेदे हे। उं’दे कोला अजाज़त लेइयै में दरीबा पुज्जेआ। उत्थुआं में उस मार्किट च गेआ जित्थें नवतेज सिंह होरें मिगी मिलने आस्तै आखे दा हा। नवतेज होर पैह्लें गै उत्थें पुज्जे दे हे। मिगी अन्दर प्रैस्स च लेइयै उं’नें आखेआ, ‘एह् अजीत कौर न, पंजाबी दी मश्हूर क्हानीकार, ते एह् ऐन. डी. शर्मा होर न-जम्मू कश्मीर कल्चरल अकैडमी दे सैक्रटरी।’ अजीत कौर होरें मिगी इंयां दिक्खेआ जियां में कुसै नमाइशै च रक्खी गेदी कोई बस्त हा। उ’नेंगी मेरे मिलने दा कारण सेही हा। उ’नें नवतेज होरें गी ते मिगी अपनी अम्बैसडर कार च बेही जाने आह्ला आखेआ, ते फ्ही आपूं बी कार च बेहियै ड्राइवर गी ग्रेटर कैलाश च चलने आस्तै आखेआ। अजीत कौर हुन्दी उमर बारै अंदाजा लाना कठन हा, रंग साफ हा, पर बड़ा गोरा नेईं, कद्द आम जनानियें दे मकाबलै थोढ़ा लम्मा, बाल अजीब-नेह् हे। नर्म ते मलैम नेईं, किश रुक्खे ते खौह्रे सेही होंदे हे। बाल ते काले लब्भरै दे हे पर खबरै रंगे दे हे जां नेईं।